Wɔatwerɛ nsɛm wei ɛwɔ Asante kasa mu Samia Yaba Christina Nkrumah (Sɛnea yɛbɔ edin Samia Nkrumah (help·info) ) (wɔwoo no Ayɛwohomumɔ bosome da a ɛtɔ so aduonu-abiɛsa, afe apem ahankron ne aduosia) yɛ Ghana ɔmanyɔfo ne ɔbea a ɔda amanyɔkuw "Convention People's Party(CPP)" ano. Mfe mpem mmienu ne awɔtwe mu no, odii kan wɔ Mmarahyɛbagua abatow mu ma Jomoro mpɔtam. Na eyi ne bere a edikan a wagyina wɔ saa akansi no mu. Ɔyɛ Ghana Manpanyin a odi kan, Kwame Nkrumah, babea. Samia Nkrumah maame yɛ Egyptni Kristonibea a na ne din de Fathia Rizk. Ɔwoo Samia Nkrumah wɔ Aburi wɔ Apuei Mantam wɔ Ghana wɔ afe apem ahankron ne aduosia(1960) mu. Wɔ afe apem ahankron ne aduosia-nsia(1966) mu, bere a wotuu Kwame Nkrumah aban gui no, ɔne ne maame ne ne nuabarimanom tu fii Ghana. Egypt aban no gyee abusua no ma wɔsan kɔtraa wɔn atenae wɔ Egypt. Afe apem ahankron aduɔson-nnum mu, General Acheampong National Redemption Council aban too nsa frɛɛ wɔn ma ɔne n'abusua san bɛtenaa Ghana.